
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

R E P U B L I K A   H R V A T S K A

R J E Š E NJ E

	Trgovački sud u Splitu, po sucu tog suda Pašku Bačiću, kao stečajnom sucu, u skraćenom stečajnom postupku nad dužnikom MARTA MODA d.o.o. Solin, Zoranićeva 16, OIB: 43260308109, dana 10. srpnja 2018.


r i j e š i o   j e                                               

Odbacuje se prijedlog predlagatelja Republike Hrvatske, Ministarstva financija za otvaranje stečajnog postupka nad dužnikom MARTA MODA d.o.o. Solin.


Obrazloženje

Financijska agencija, Regionalni centar Split podnijela je ovom sudu 24. travnja 2018.  zahtjev za provedbu skraćenog stečajnog postupka nad dužnikom MARTA MODA d.o.o. Solin, a sve sukladno odredbama čl. 429. Stečajnog zakona (Narodne novine broj 71/15 i 104/17, dalje SZ). 

Povodom podnesenog zahtjeva, ovaj sud je 4. svibnja 2018. na mrežnoj stranici e-Oglasna ploča sudova objavio oglas u skladu s odredbama čl. 430. SZ-a. Međutim, dužnik je 29.05.2018. dostavio podatke o sloventnosti, koji su izdani od Zagrebačke banke d.d., a iz kojih je proizlazilo da dužnikov račun više nije blokiran. Isto tako, FINA je 05.06.2018. dostavila ovom sudu potvrdu o evidentiranim neizvršenim osnovama za plaćanje dužnika te potvrdu o blokadi računa i novčanih sredstava dužnika, a kojima se potvrđuje da dužnikovi računi na dan 4. lipnja 2018. nisu blokirani ta da dužnik (više) nema evidentiranih neizvršenih osnova za plaćanje.

S obzirom na dostavljene potvrde FINE, a temeljem odredbi čl. 128. st. 9. u vezi s čl. 428. SZ-a, rješenjem ovog suda posl. br. St-316/2018 od 6. lipnja 2018. obustavljen je skraćeni stečajni postupak nad dužnikom te je zahtjev FINE za provedbu skraćenog stečajnog postupka odbačen, a to rješenje je u međuvremenu postalo pravomoćno.

Nakon što je naprijed navedeno rješenje od 6. lipnja 2018. objavljeno na e-Oglasnoj ploči suda, kod ovog suda je 6. lipnja 2018. zaprimljen prijedlog predlagatelja – vjerovnika Republike Hrvatske, Ministarstva financija za otvaranje stečajnog postupka nad dužnikom, a koji prijedlog je podnesen sukladno objavljenom oglasu od 4. svibnja 2018.

Budući da je pravomoćnim rješenjem ovog suda posl. br. St-316/2018 od 6. lipnja 2018. ovaj skraćeni stečajni postupak obustavljen te je zahtjev FINE za provedbu skraćenog stečajnog postupka odbačen, a sve to iz razloga jer je dužnik u međuvremenu postao sposoban za plaćanje te njegovi računi više nisu u blokadi, to je stoga prijedlog predlagatelja Republike Hrvatske, Ministarstva financija za otvaranje stečajnog postupka nad dužnikom trebalo odbaciti obzirom da kod dužnika (sukladno dostavljenoj potvrdi FINE) više ne postoji stečajni razlog nesposobnosti za plaćanje pa samim time nisu niti ispunjene pretpostavke za pokretanje prethodnog postupka odnosno donošenje rješenja o otvaranju stečajnog postupka nad dužnikom.

Kako dužnikovi računi više nisu blokirani, to stoga predlagatelj Republika Hrvatska, Ministarstvo financija može svoju tražbinu koju potražuje od dužnika naplatiti izravnom ovršnom naplatom sa računa dužnika, ako su za to ispunjeni potrebni uvjeti.

Slijedom navedenog, a temeljem odredbi čl. 115. st. 1. SZ-a, odlučeno je kao u izreci ovog rješenja.

U Splitu, 10. srpnja 2018.
 
S U D A C 

Paško Bačić



UPUTA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave ovog rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.

